โฆษก ศบค.ระบุ สถานการณ์โควิด-19 ผ่อนคลายลง แต่ยังวางใจไม่ได้ ต้องคุมเชื้อต่อเนื่อง ป้องกันระบาดระลอก 2
โฆษก ศบค.ระบุ สถานการณ์โควิด-19 ผ่อนคลายลง แต่ยังวางใจไม่ได้ ต้องคุมเชื้อต่อเนื่อง ป้องกันระบาดระลอก 2 นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.กล่าวว่า กรณีที่ตัวเลขผู้ป่วยใหม่ลดลง เรียกได้ว่าสถานการณ์ผ่อนคลายลง แต่ยังวางใจไม่ได้ ถึงแม้ทุกคนจะร่วมมือกันอย่างดี แต่ยังต้องคุมเชื้อโควิด-19 กันต่อไป เพราะเห็นจากหลายประเทศเมื่อผ่อนปรนแล้ว ก็เกิดการระบาดระลอก 2 ขึ้น ดังนั้นการผ่อนคลายมาตรการต่างๆ จึงต้องพิจารณาอย่างรอบคอบและระมัดระวังมากที่สุด เน้นการดูแลด้านสุขภาพก่อน ตามด้วยมาตรการด้านเศรษฐกิจ ทั้งนี้การผ่อนคลายต่างๆ ต้องประกาศก่อนวันที่ 1 พฤษภาคม 2563 อย่างแน่นอนส่วนกรณีการเปิดกิจการต่างๆ อย่างเช่น ร้านอาหาร แนะนำข้อปฏิบัติเบื้องต้นตามกระทรวงสาธารณสุข คือ กินร้อน ช้อนส่วนตัว ล้างมือ ต้องการทำความสะอาดภายในร้าน และมีจุดการตรวจคัดกรอง เว้นระยะห่าง และเนื่องจากร้านอาหาร มีหลายประเภท ขณะนี้จึงกำลังปรับเกณฑ์ให้เหมาะสมในแต่ละประเภทอยู่ และที่สำคัญทั้งผู้ให้บริการและผู้ใช้บริการต้องปฏิบัติตัวให้สอดคล้องกัน มีการป้องกันตัวเองอย่างดี และให้ความร่วมมือกับมาตรการที่จะเกิดขึ้นด้วย มิเช่นนั้นจะมีความเสี่ยงเพิ่มขึ้น และหากเกิดการระบาดระลอก 2 ขึ้นมา สิ่งที่ทำไว้ก่อนหน้านี้จะเสียเปล่าไปทันที